Cherpan: Petenah Madu Berachun
PENGADA anak Kung Kapung ari telu ke ditetas Tuktarau nyau jadika penyangga tepang. Ari nya, tepang Kung Kapung ke ngasuh hari kemarau nyau kabau. Hari nyau badu kemarau. Gaya hari pen nyau pulai baka ke selama, nyau bisi ujan, nyau bisi panas. Letung, lupak enggau sungai pen nyau penuh baru digenang ai ujan. Babas enggau kayu pan nyau idup baru, nyau galak baru. Tang mih bungai enggau buah lalu apin bisi takar ke anak Kung Kapung nyau besai agi nyau mereti gawa nempa bungai enggau buah. KEJAKUH NANGGA KUNG KAPUNG Kenyau ari anak Kung Kapung udah nemu gawa nampung pengawa apai seduai indai iya, babas enggau kayu di dunya nyau bebunga, nyau bebuah baru. Nya alai, tegal buah mayuh ke pemakai, pengidup bala jelu, burung, ikan enggau mensia makin hari makin lantang. Ensepi pengidup nyau lantang senang, dia Kejakuh ke nyadi tuai burung nyau teulihka runding baru. Iya betati deka nyerahka kuasa ke nyadi tuai ngagai Burung Kung Kapung baru, laban iya meda pemesai jasa bakti Burung Kung Kapung ngagai bala burung, jelu, mensia enggau utai idup ke bukai di dunya. Ari nya, iya-empu lalu mai bini iya enggau Burung Tungguk terebai ngagai menua baru Kung Kapung di Batang Kempas Tiang munyi terantang gendang pampat, Tinting Kempas Manding munyi kesuling buluh amat, Sebun Ambun Berasap, Sungai ke Ditampai Taja Bekebelap, Wung ke Beranggung Tujuh Ringkat. Datai da din, Kejakuh lalu madahka diri ngambi Kung Kapung melaki-bini pulai sereta madahka diri deka nyerahka pengawa ke nyadi tuai ngagai Kung Kapung baru. Ninga nya, Kung Kapung endang madahka diri nadai ati agi deka pulai ke menua telah agi nyadi tuai baka ke dulu. NGELUARKA ADAT TANGGA “Enti nuan, menyadi, enggai pulai tubuh sebatang tubuh nyuang ketegal pemalu, bulungka aku nangga nuan enggau adat, enda mega nuan tau enda pulai, laban jasa nuan pemadu besai di dunya tu,” pia ku Kejakuh. Iya lalu ngeluarka adat tangga (pampas malu), kena ngambi Kung Kapung. Kepuas ke berunding, nyau besetuju ga Kung Kapung. Seduai melaki-bini lalu pulai baru ke menua diri, bereta enggau sida Kejakuh. [Ku pengingat tuai, adat nangga ti dikena raban bansa kitai Iban endang bechuan ba atur Burung Kejakuh ke nangga pemulai Burung Kung Kapung enggau bini]. Pemulai Kung Kapung disambut semua bansa burung enggau pengaga sereta pengandal. Tang iya ke pemadu gaga nya, nadai lebih agi ari anak Kung Kapung empu, laban iya nyau diserahka Burung Tuktarau ngagai pangku enggau kimbit apai-indai ke ngadaka iya. Kung Kapung lalu dichirika sida baru ba daun aum nyadi Tuai. Sida pan begulai sejalai baru dalam pendiau baka ke selama. Pendiau sida semakin kukuh teguh dalam penyerakup enggau pemaik. Pengidup sida mega semakin nyadi senang lantang. 
See author's posts
